Poolas välja antav näidendiauhind AURORA ootab kandidaate
02.04.2024 11:07
Poolas antakse neljandat korda välja Bydgoszczi linna näidendiauhinda AURORA, millele saavad kandideerida nii poola-, inglise-, vene- kui ka ukrainakeelsed tekstid. Auhinnale kandideerimiseks palutakse saata oma töö hiljemalt 15. aprilliks 2024.
Konkursi esimeses voorus valib žürii saabunud tööde hulgast välja viis teksti, millele korraldatakse Prapremiery Festivalil (17. kuni 23. novembrini 2024) lavastatud lugemine. Pärast tekstide ettekandmist kuulutatakse festivalil välja ka näidendipreemia võitja, auhinnaks 50 000 Poola zlotti (umbes 11 645 eurot).
Iga autor võib konkursile esitada ühe näidendi, seejuures võib tegu olla ka tõlkega. Konkursil ei ole temaatilisi piiranguid, küll aga oodatakse näitekirjanikelt originaalset lähenemist loojutustamisele ja kaasaegsete probleemide käsitlemist.
Rohkem infot leiab Bydgoszczi Poola Teatri kodulehelt.
Foto: Bydgoszczi Poola Teater